Vyhodnotenie pripomienkového konania

Pripomienkujúci orgán | Obsah pripomienky | Vyhodnotenie pripomienky
Ministerstvo dopravy, pôšt a telekomunikácií SR | - odporúča alternatívu 1* |

- odporúča riešiť v Zákonníku práce ochranu pracovnoprávnych vzťahov vyššej vekovej kategórie zamestnancov (napr. od 55 rokov) v súvislosti s možnosťou ich uvoľnenia z organizačných dôvodov
- odporúča právne upraviť v  Zákonníku práce „skončenie pracovného pomeru z dôvodu odchodu do dôchodku“, vzhľadom na to, že zamestnávateľ nemá možnosť určiť odchod zamestnanca do dôchodku

Neakceptuje sa. V Zákonníku práce nie je možné osobitne riešiť ochranu pracovnoprávnych vzťahov zamestnancov vyššej vekovej kategórie v súvislosti s možnosťou ich uvoľnenia z organizačných dôvodov. Čl. III Základných zásad však zabezpečuje zákaz diskriminácie zamestnancov v zamestnaní z dôvodu veku. Na druhej strane dosiahnutie veku (dôvod odchodu do dôchodku) práve vzhľadom  na uvedený článok III, nemôže byť ani dôvodom na skončenie pracovného pomeru. Je to v súlade aj so Smernicou rady EÚ č. 2000/78, ktorá ustanovuje všeobecný rámec rovnakého zaobchádzania v zamestnaní a zárobkovej činnosti. Účelom smernice je zákaz priamej aj nepriamej diskriminácie zo žiadneho z dôvodov, medzi ktoré je zaradený aj vek.

Ministerstvo hospodárstva SR | - odporúča alternatívu 1 |
| - navrhuje zapracovať do tabuliek príloh parameter pomeru prispievateľov do základného fondu dôchodkového zabezpečenia a príjemcov dávok zo základného fondu dôchodkového zabezpečenia | Neakceptuje sa. V prílohovej časti A, v prílohách č. 2a a 2b, sú uvedené indexy závislosti produktívnej časti obyvateľstva k poproduktívnej časti obyvateľstva, ktoré sú podľa nášho názoru dostatočným podporným argumentom pre zvyšovanie veku odchodu do dôchodku. Obsah pripomienky bude zapracovaný do príloh pripravovaného návrhu zákona o sociálnom poistení.
| - navrhuje, aby doba výchovy detí rodičom na riadnej materskej dovolenke, resp. predĺženej materskej dovolenke, bola započítaná ako náhradná doba na účely dôchodkového zabezpečenia | Pripomienka je neodôvodnená. Započítanie doby, po ktorú sa rodič staral o dieťa do šiestich rokov veku alebo o dlhodobo ťažko zdravotne postihnuté maloleté dieťa, ktoré vyžaduje mimoriadnu starostlivosť alebo osobitne náročnú mimoriadnu starostlivosť, ak nebolo umiestnené v zariadení pre takéto deti s celoročným alebo týždenným pobytom ako náhradnej doby na účely dôchodkového zabezpečenia sa už uskutočňuje podľa v súčasnosti platnej právnej úpravy, ktorá sa preberá aj do návrhu zákona o sociálnom poistení.

Ministerstvo vnútra SR, Generálne riaditeľstvo Zboru väzenskej a justičnej stráže, Slovenská informačná služba

- zásadne trvá na tom, aby sa vek odchodu do dôchodku pre príslušníkov Policajného zboru, Slovenskej informačnej služby, Zboru väzenskej a justičnej stráže SR  nezvyšoval a bola zachovaná možnosť odchodu do dôchodku pre príslušníkov ozbrojených zložiek vo veku 55 rokov z dôvodu nemožnosti splniť zákonom ustanovenú zdravotnú, telesnú a duševnú spôsobilosť na výkon tejto služby.

Neakceptuje sa. Vláda SR v Programovom vyhlásení deklarovala vybudovanie univerzálneho systému sociálneho poistenia, t.j., že v systéme nebudú zavedené zásadné odchýlky pre určité skupiny poistencov. Akékoľvek výnimky vážne ohrozujú vyrovnanú bilanciu systému dôchodkového poistenia. Vláda SR schválila uznesením č. 602/2000 Koncepciu reformy sociálneho poistenia v SR, podľa ktorej by sociálne dopady osobitných znakov profesionálnej vojenskej služby a služby v ozbrojených zboroch mali byť riešené prostredníctvom doplnkových systémov mimo základného univerzálneho systému sociálneho poistenia. Rada ministra na reformu sociálneho poistenia schválila na svojom rokovaní dňa 14. mája 2001 uznesenie č. 6/2001, v ktorom odporučila zástupcom MO SR, MV SR, MS SR a MF SR v  Rade 
vypracovať základnú koncepciu prídavného sociálneho zabezpečenia silových rezortov, ktorá by bola predložená vláde SR ako spôsob riešenia sociálnych dopadov osobitných znakov profesionálnej vojenskej služby a služby v ozbrojených zboroch.

Ministerstvo financií SR | - žiada zapracovať do dôvodovej správy finančný dopad na štátny rozpočet z titulu úpravy veku odchodu do dôchodku, pretože uvedené opatrenie má negatívny vplyv na zamestnanosť už od roku 2003. Bolo by vhodné uviesť finančný prínos navrhovanej úpravy pre zdroje Sociálnej poisťovne, a to konkrétne zníženie zaťaženia základného fondu dôchodkového zabezpečenia. | Čiastočne akceptované. Navrhované  právne  úpravy týkajúce sa úpravy veku odchodu do dôchodku majú vplyv na príjmy a výdavky dôchodkového systému. Účelom predkladaného materiálu nebolo však kvantifikovať tieto prínosy v každom roku sledovaného obdobia. Cieľom predkladaného materiálu bolo poukázať na to, akým spôsobom je nutné riešiť dlhodobú stabilitu dôchodkového systému. Úprava veku odchodu do dôchodku bude mať nielen vplyv na štátny rozpočet, ale aj na výdavky Národného úradu práce. Model príjmov a výdavkov dôchodkového systému v jeho súčasnej verzii neumožňuje tieto výdavky kvantifikovať. Úlohu navrhujeme doriešiť v spolupráci s MF SR a NÚP buď formou rozšírenia modelu MPSVR SR, resp. formou rýchleho a jednoduchého prepočtu niektorých individuálnych prípadov s dopadom na príjmy a výdavky SP, na výdavky štátneho rozpočtu a NÚP, aby bolo zreteľné, že komplexne je úprava veku odchodu do dôchodku prínosom.
| - žiada konkretizovať v prílohovej časti B prílohu č. 3 „základné parametre dvojpilierovej výstavby“, časť „zdaňovanie“. Uvedené znenie považuje za nejasne formulované a nekorešpondujúce so súčasným znením zákona č. 366/1999 Z. z. o daniach z príjmov v znení neskorších predpisov, ani s pripravovanou daňovou reformou. | Zdaňovaním zisku sa rozumie zdaňovanie výnosov z kapitálového majetku II. piliera - základného zákonného povinného kapitalizačného piliera. Zdaňovaním dôchodkov sa rozumie zdaňovanie dôchodkových dávok vyplácaných z II. piliera (dôchodky vyplácané z doplnkového dôchodkového poistenia, tzv. III. pilier, nebudú totožné s dôchodkami vyplácanými z II. piliera základného povinného dôchodkového systému).
Úrad vlády SR – sekcia kontroly | - odporúča alternatívu 1* |
| - žiada doplniť v súlade s čl. 4 ods. 1 prísm. f) Smernice na prípravu a predkladanie materiálov na rokovanie vlády SR materiál o návrh komuniké. | Akceptuje sa. Návrh komuniké bude dopracovaný v zmysle pripomienky pri predkladaní materiálu do vlády SR.
Úrad vlády SR – sekcia ľudských práv a menšín | - navrhuje doplniť materiál o alternatívu zvýšenia veku  odchodu do dôchodku u mužov v časovom období 2003 až 2019 | Neakceptuje sa. Predkladaný materiál obsahuje tri alternatívy, alternatíva 1* sa však javí ako nedostatočný krok z hľadiska udržania finančnej stability dôchodkového systému. Z toho dôvodu nebola vypracovaná alternatíva, ktorá by uvažovala so zvyšovaním veku odchodu do dôchodku mužov na 63 rokov v časovom období rokov 2003 – 2019.
Generálna prokuratúra SR | - nemá pripomienky, domnieva sa však, že je v prvom rade potrebné vytvoriť také podmienky občanom SR v oblasti zdravotnej, sociálnej, finančnej či ekologickej, aké sú vytvorené vo vyspelých krajinách, kde dochádza k neskoršiemu odchodu do dôchodku, avšak ich existenčný štandard je úmerný tejto skutočnosti | Uvedenú požiadavku je možné realizovať v  rámci takej hospodárskej politiky štátu, ktorá bude vhodným spôsobom podporovať ekonomický rast a zvyšovať životnú úroveň obyvateľstva.
Národná banka Slovenska | - za najprijateľnejšiu považuje alternatívu 1 |
| - považuje za nevyhnutné riešiť systém výpočtu dôchodkov v súvislosti s približovaním sa európskym normám v sociálnom zabezpečení | Bude akceptované pri príprave návrhu zákona o sociálnom poistení, v ktorom bude právne upravený aj nový spôsob výpočtu dôchodku s  výrazným posilnením princípu zásluhovosti.
| - domnieva sa, že údaje v prílohovej časti B, príloha č. 1, tabuľka „Demografický scenár pre obdobie rokov 2010 – 2080“ došlo k zámene údajov v riadkoch „Priemerný vek populácie“ a „Stredná dĺžka života“ | Neakceptuje sa. Údaje sú uvedené správne, termín „Stredná dĺžka života“ bude však zmenený pri predkladaní materiálu do vlády SR na termín „Očakávaná dĺžka života“ tak, aby bola terminológia zosúladená v celom predkladanom materiáli.
Národný úrad práce | - považuje za podhodnotenú prognózovanú  mieru nezamestnanosti, aj potenciálne zvýšenie miery nezamestnanosti za predpokladu uvedených hodnôt v stĺpcoch A, B, C v prílohovej časti A, v prílohe č. 3, 4 a 5. | K pripomienke, že prognózovaná miera nezamestnanosti je podhodnotená, uvádzame, že pre obdobie rokov 2000 – 2005 využívame scenár vývoja nezamestnanosti podľa MF SR, ktorý je do modelu vložený ako stredný variant (priemer optimistického a pesimistického scenára). Scenár vývoja nezamestnanosti pre ďalšie obdobie (bez zmeny veku odchodu do dôchodku!) považujeme za realistický.
| - zároveň považuje za nereálny nemenný počet nezamestnaných v alternatívach 1, 1* a 2 pri nerovnakom prírastku osôb na trh práce pod vplyvom predlžovania veku odchodu do dôchodku. | V legende k prílohám č. 3, 4 a 5 v prílohovej časti A sa výslovne uvádza, že v kolónke „C“ sú predpokladané počty nezamestnaných osôb bez zmeny veku odchodu do dôchodku. Zvýšené počty zamestnaných osôb a zvýšené počty nezamestnaných osôb pod vplyvom tej-ktorej alternatívy zmeny vo veku odchodu do dôchodku v prílohe priamo uvedené nie sú; sú však brané do úvahy pri výpočtoch v kolónkach E1, E2 a E3.
| - konštatuje nereálny stav ekonomicky aktívnych osôb v stĺpci B v prílohovej časti A, v prílohe č. 3, 4 a 5. | Pripomienka nesúladu medzi počtom ekonomicky aktívnych osôb uvádzaných v prílohách č. 3, 4 a 5 a v prílohe C sa akceptuje. Podotýkame, že model bol znova kalibrovaný podľa metodiky vykazovania uvedenej v prílohe C (v predošlej verzii bola použitá metodika vychádzajúca z údajov Sociálnej poisťovne) a poskytuje približne rovnaké výstupy (z dlhodobého hľadiska takmer identické).
| - považuje za potrebné inštitucionálne zabezpečiť určité podporné mechanizmy, ktoré by zamedzili výraznému presunu tej sociálnej skupiny občanov do evidencie nezamestnaných, na ktorú sa bude vzťahovať predlžovanie veku odchodu do dôchodku. | Akceptuje sa. Uvedené je potrebné riešiť v rámci transformácie celého systému sociálnej sféry.
| - odporúča doplniť materiál o stručnú finančnú kalkuláciu dopadov jednotlivých alternatív. | Akceptuje sa, v tomto smere predpokladáme spoluprácu MF SR, SP a NÚP. Viď odpoveď na pripomienku MF SR.
| - navrhuje prílohovú časť C vypustiť z textu, z toho dôvodu, že nie je konzistentná s celým dokumentom. | Čiastočne akceptované, o predložení prílohy C bude rozhodnuté pri predkladaní materiálu do vlády SR.
Kancelária podpredsedu vlády SR Ivana Mikloša | - považuje za zásadný nedostatok, že sa predkladateľ nevyjadruje, resp. priroritne neprikláňa k niektorej z alternatív | Akceptuje sa. MPSVR SR v rámci reálneho zhodnotenia možností konsenzu v otázke zvýšenia veku odchodu do dôchodku uvažuje s alternatívou 1, pričom z hľadiska vybilancovanosti celkového systému sociálneho poistenia by bola vhodná alternatíva 2. Odporučenie alternatívy 1 je zapracované v Predkladacej správe materiálu.

- považuje za potrebné vypracovať analýzu, resp. prepočty vzťahov medzi pomermi produktívneho a poproduktívneho obyvateľstva a pomerom prispievateľov a príjemcov fondu

V prílohovej časti A je v prílohách č. 2a a 2b zdokumentovaný  pomer  produktívneho obyvateľstva
k  poproduktívnemu obyvateľstvu. Pomer prispievateľov do fondu k príjemcom z fondu kopíruje krivku vyššie spomenutých indexov závislosti, preto nepovažujeme za potrebné uvedený pomer v predloženom materáli uvádzať. Pomer prispievateľov a príjemcov z fondu je zapracovaný do matematického modelu príjmov a výdavkov v systéme sociálneho poistenia, ktorý vyvinulo MPSVR SR pre potreby reformy sociálneho poistenia v SR.

| - považuje za potrebné predkladaný harmonogram doplniť o predstavy o  podmienkach pre vznik nových pracovných príležitostí | Uvedená požiadavka, vypracovať programy pre vznik nových pracovných príležitostí, presahuje rámec a možnosti predkladaného materiálu a presahuje pôsobnosť Ministerstva práce, sociálnych vecí a rodiny Slovenskej republiky.
Kancelária podpredsedníčky vlády SR Márie Kadlečíkovej | - navrhuje, aby predkladateľ neaplikoval Smernicu Rady č. 79/7/EHS o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením, pretože v texte smernice je explicitne uvedené, že členské štáty môžu z jej rozsahu vylúčiť okrem iného aj oblasť „stanovenia veku odchodu do dôchodku“ | Neakceptuje sa. V čl. 7 ods. 1 písm. a) uvedenej smernice je síce uvedené, že táto smernica sa nedotýka práva členských štátov vylúčiť z jej pôsobnosti určovanie veku odchodu do dôchodku na účely poskytovania starobného dôchodku a dôchodku za výsluhu rokov a jeho možné dôsledky na iné dávky, zároveň je však v čl. 7 ods. 2 uvedené, že členské štáty pravidelne skúmajú veci, ktoré sú vyňaté podľa ods. 1, aby zistili, či dosiahnutá úroveň sociálneho rozvoja v danej oblasti zdôvodňuje zachovanie existujúcich výnimiek.
Ministerstvo školstva SR, Ministerstvo pôdohospodárstva SR, Úrad pre verejné obstarávanie SR, Úrad pre normalizáciu, metrológiu a skúšobníctvo SR, | - nemá pripomienky, odporúča prijať alternatívu 1 |
Ministerstvo kultúry SR, Ministerstvo zdravotníctva SR, Ministerstvo obrany SR, Ministerstvo výstavby a regionálneho rozvoja SR, Kancelária podpredsedu vlády SR Ľubomíra Fogaša, Protimonopolný úrad SR, Úrad geodézie, kartografie a katastra SR, Najvyšší kontrolný úrad SR, Úrad priemyselného vlastníctva SR, Fond národného majetku SR, | - nemá pripomienky, odporúča prijať alternatívu 1* |
Ministerstvo pre správu a privatizáciu národného majetku SR, Sociálna poisťovňa, Jednota dôchodcov na Slovensku, Asociácia zamestnávateľských zväzov a združení SR | - nemá pripomienky, odporúča prijať alternatívu 2 |
Konfederácia odborových zväzov SR | -	nemá pripomienky, odporúča prijať kombináciu alternatív 1* a 2 |
Ministerstvo životného prostredia, Ministerstvo spravodlivosti SR, Ministerstvo zahraničných vecí SR, Úrad vlády SR – Inštitút pre aproximáciu práva, Štatistický úrad SR, Národný inšpektorát práce, Najvyšší súd SR, Úrad jadrového dozoru SR, Správa štátnych hmotných rezerv SR | - nemá pripomienky |